পুলিশের অবশ্য দাবি, অধ্যাপকেরা ১৪৪ ধারা ভেঙে বিকাশ ভবনে ঢোকার চেষ্টা করেছিলেন। দিনের শেষে আন্দোলনকারীদের দাবি কার্যত খারিজই করে দিয়েছেন শিক্ষামন্ত্রী পার্থ চট্টোপাধ্যায়। 
সোমবার ‘ওয়েস্ট বেঙ্গল গেস্ট লেকচারার্স অ্যাসোসিয়েশনে’র সদস্যেরা কলেজ স্কোয়ার থেকে মিছিল করে সল্টলেকের বিকাশ ভবনে যান। স্থায়ীকরণ এবং নির্দিষ্ট বেতনক্রম চালুর দাবিতে শিক্ষামন্ত্রীর কাছে স্মারকলিপি জমা দেওয়ার কথা ছিল তাঁদের। কিন্তু বিকাশ ভবনে পৌঁছনোর আগেই ব্যারিকেড দিয়ে তাঁদের আটকায় পুলিশ। ধস্তাধস্তি শুরু হয় দু’পক্ষের। প্রত্যক্ষদর্শীরা জানাচ্ছেন, এর পরেই অতিথি অধ্যাপকদের একাংশকে লাঠিপেটা করে পুলিশ। লাঠির আঘাতে কয়েকজন রাস্তায় পড়ে যান। কয়েকজনের পায়ের নখও উপড়ে যায়। সংগঠনের সদস্য পিয়ালী হালদার বলেন, ‘‘মেয়েদেরও মারধর করেছে পুলিশ। চুলের মুঠি ধরে হেনস্থা করা              হয়েছে আমাদের!’’ 
পরে সংগঠনের কয়েকজন প্রতিনিধি শিক্ষামন্ত্রীর সঙ্গে দেখা করতে বিকাশ ভবনে যান। কিন্তু শিক্ষামন্ত্রী না থাকায় তাঁর সচিবের সঙ্গে দেখা করেন তাঁরা। যদিও পার্থ বলেন, ‘‘আন্দোলনকারীদের বোঝা উচিত তাঁরা অতিথি, স্থায়ী নন। তাঁদের স্থায়ী হওয়ারও কোনও সম্ভাবনা নেই।’’ বামেদের কটাক্ষ করে পার্থের বক্তব্য, ‘‘যাঁরা এ ধরনের পদ তৈরি করেছেন, তাঁরাই আজ এঁদের (অস্থায়ী অধ্যাপকদের) দিয়ে আন্দোলন করাচ্ছেন। শূন্যপদে অধ্যাপক নিয়োগের প্রক্রিয়া চলছে। অতিথি শিক্ষকেরা নিজেদের যোগ্যতার প্রমাণ দিয়ে চাকরি স্থায়ী করতে পারেন।’’